OBH 6553/1996.
Az állampolgári jogok országgyűlési biztosának jelentése
Előadó: Dr. Simon János

Az eljárás megindulása:

K. J-né dunaharaszti lakos, fia K. G. előzetes letartóztatásban lévő gyanúsított több napilapnak is megküldött levele másolatának mellékelésével kérte vizsgálatunkat. Beadványában jelzi személyes meghallgatására irányuló kérését is. Beadványa alapján megállapítottuk, hogy fia ügyében a XX. és XIII. ker. Rendőrkapitányság folytatta az eljárást, ezért annak vizsgálatára a BRFK vezetőjét kértem fel.

Megállapított tényállás:

A BRFK XX-XXIII. ker. Rendőrkapitányság Bűnügyi Osztálya 1996. március 14-én nyomozást rendelt el ismeretlen tettes ellen, a Btk. 198. § (1) bekezdésébe ütköző szemérem elleni erőszak bűntettének alapos gyanúja miatt. A nyomozás során összegyűjtött adatokra alapozva 1996. május 10-én előállították és őrizetbe vették a bűncselekmény elkövetésével alaposan gyanúsítható K. G-t büntetett előéletű, Dunaharaszti lakost. K. G-t a Pesti Központi Bíróság 1996. május 12-én előzetes letartóztatásba helyezte.

K. G. a rendőrségi eljárás során arra hivatkozott, hogy rendőri bántalmazás hatására tett beismerő vallomást, ezért a BRFK XX-XIII. ker. Rendőrkapitányság hivatalból intézkedett a Fővárosi Ügyészségi Nyomozó Hivatalnál, a kényszervallatás bűntettének alapos gyanúja miatt a nyomozás elrendelésére. A Fővárosi Ügyészségi Nyomozó Hivatal a Nyom. 753/1996. szám alatt lefolytatott nyomozását 1996. szeptember 30-án a Be. 139. § (1) bek. b) pont I. fordulata alapján, bűncselekmény hiánya miatt megszüntette.

Az eljárás során lefoglalásra került K. G. tulajdonát képező Skoda típusú személygépkocsi. A bevont igazságügyi vegyészszakértő egyértelműen alátámasztotta azt, hogy a bűncselekmények elkövetésekor K. G. a saját gépkocsiját használta.
A Budapest XX-XXI-XIII. ker. Ügyészség 1996. október 3-án K. G. ellen 2 rb-i szemérem elleni erőszak büntette, 2. rb-i sanyargatással elkövetett személyi szabadság megsértésének büntette és 1 rb-i aljas indokból és célból, a sértett sanyargatásával elkövetett személyi szabadság megsértésének büntette miatt vádat emelt a XX-XXI-XXIII. ker. bíróságon.

A bíróság K. G. előzetes letartóztatásának és a bűnjelként kezelt gépkocsija lefoglalásának további fenntartása mellett folytatja az eljárást.

A vizsgálat megállapításai:

A BRFK vezetőjének jelentése és a bekért büntető eljárási iratok alapján megállapítható, hogy K. G-t az ellene folyó eljárás miatt alkotmányos jogaiban sérelem nem érte. A Fővárosi Ügyészségi Nyomozó Hivatal által lefolytatott nyomozás adatai alapján nem állapítható meg, hogy vallomását kényszer vagy fenyegetés hatása alatt tette. Önmagában az a tény, hogy a kihallgató olyan tájékoztatást ad a gyanúsítottnak, hogy beismerő vallomása esetén szabadlábra kerülhet, nem tekinthető sem kényszernek, sem fenyegetésnek.

Tekintettel arra, hogy az ügyben bírósági eljárás van folyamatban, a rendőrség által lefolytatott eljárás eredményeként pedig nem állapítható meg jogszabálysértés, alkotmányos visszásság hiányában az ügyet további vizsgálat nélkül lezárom.
A panaszost a mellékelt levéllel értesítettem.

Budapest, 1996. december 16.

Gönczöl Katalin